CELEX: 62020CN0547
Language: da
Date: 2020-10-23 00:00:00
Title: Sag C-547/20: Sag anlagt den 23. oktober 2020 — Rumænien mod Europa-Parlamentet og Rådet for Den Europæiske Union

18.1.2021   
            
            
               DA
            
            
               Den Europæiske Unions Tidende
            
            
               C 19/30
            
         
      Sag anlagt den 23. oktober 2020 — Rumænien mod Europa-Parlamentet og Rådet for Den Europæiske Union
      (Sag C-547/20)
      (2021/C 19/34)
      Processprog: rumænsk
      
         Parter
      
      
         Sagsøger: Rumænien (ved E. Gane, R.I. Haţieganu og A. Rotăreanu, som befuldmægtigede)
      
         Sagsøgte: Europa-Parlamentet og Rådet for Den Europæiske Union
      
         Sagsøgerens påstande
      
      
                  —
               
               
                  Forordning (EU) 2020/1055 annulleres delvist, navnlig:
                  
                              —
                           
                           
                              Artikel 1, nr. 3), der ændrer artikel 5, stk. 1, litra b), i forordning (EF) nr. 1071/2009, og
                           
                        
                              —
                           
                           
                              Artikel 2, nr. 4), litra a), b) og c), der ændrer artikel 8 i forordning nr. 1072/2009 gennem indføjelsen af stk. 2a, ændringen af stk. 3 og indføjelsen af stk. 4a.
                           
                        Subsidiært, og kun såfremt Domstolen måtte fastslå, at disse bestemmelser er uløseligt forbundet med andre bestemmelser i forordning (EU) 2020/1055 eller vedrører den pågældende retsakts materielle indhold, annulleres denne EU-retsakt i sin helhed.
               
            
                  —
               
               
                  Europa-Parlamentet og Rådet for Den Europæiske Union tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Rumænien har til støtte for sit søgsmål fremsat tre anbringender.
      
                  1.
               
               
                  
                     Første anbringende vedrørende en tilsidesættelse af det proportionalitetsprincip, der er fastsat i artikel 5, stk. 4, TEU.
                  
                  Rumænien har gjort gældende, at foranstaltningen i henhold til artikel 1, nr. 3), vedrørende forpligtelsen til at levere køretøjet til driftscentralen i etableringsmedlemsstaten inden otte uger ikke er nødvendig for at styrke selskabets reelle og faktiske tilstedeværelse i denne medlemsstat og er åbenbart uegnet til at nå det erklærede mål.
                  Den udgør en økonomisk ubegrundet forpligtelse, som er byrdefuld for operatørerne, og som medfører unødvendige driftsudgifter, en stigning i antallet af tomkørsler og CO2-emissioner.
                  Rumænien har endvidere gjort gældende, at foranstaltningen i henhold til artikel 2, nr. 4), litra a), b) og c), som begrænser cabotagekørsel, er åbenbart uegnet til at nå de erklærede mål og er ikke nødvendig for at løse de påpegede problemer vedrørende den manglende iagttagelse af reglerne om cabotagekørsel.
                  Foranstaltningen udgør en forringelse i forhold til det nuværende niveau for liberaliseringen af markedet og kan skabe ubalance i organiseringen af transportvirksomhedernes logistiske kæder, forøge perioder med inaktivitet og antallet af tomkørsler. De nyligt indførte bestemmelser gør det vanskeligt at anvende reglerne om cabotagekørsel og gør kontrolmekanismerne mere komplicerede, idet de pålægger operatørerne unødvendige administrative byrder.
                  Begge foranstaltninger er uforholdsmæssige i forhold til den negative indvirkning på transportvirksomhederne i EU’s medlemsstater, navnlig medlemsstaterne i Unionens geografiske periferi.
               
            
                  2.
               
               
                  
                     Andet anbringende støttet på den uberettigede restriktion af den etableringsret, der er fastsat i artikel 49 TEUF
                  
                  Rumænien har anført, at den foranstaltning, der blev indført ved artikel 1, nr. 3), indebærer betydelige driftsudgifter for de transportselskaber, der er oprettet i en medlemsstat i Unionens geografiske periferi. Rentabiliteten og således fordelagtigheden af at oprette et sådant selskab i disse stater svækkes betydeligt. På samme tid vil allerede etablerede operatører flytte deres virksomhed til stater i det vestlige Europa for at reducere de negative virkninger af køretøjets tilbagevenden til driftscentralen i etableringsmedlemsstaten inden otte uger. Denne foranstaltning udgør således en restriktion for etableringsfriheden som omhandlet i artikel 49 TEUF. Denne restriktion er ikke begrundet.
               
            
                  3.
               
               
                  
                     Tredje anbringende vedrører en tilsidesættelse af det princip om forbud mod forskelsbehandling på grundlag af nationalitet, der er fastsat i artikel 18 TEUF
                  
                  Rumænien har gjort gældende, at den foranstaltning, der foreskriver, at køretøjet skal vende tilbage til driftscentralen i etableringsmedlemsstaten, og de yderligere restriktioner for cabotagekørslen er i strid med EU’s konvergensmål og har en protektionistisk karakter, idet de skaber en betydelig barriere for adgangen for ikke-hjemmehørende operatører til transportmarkederne.
                  Selv om de tilsyneladende er ikke-diskriminerende, vil disse foranstaltninger de facto have en forskellig indvirkning på medlemsstaterne, for så vidt som de på betydelig og uforholdsmæssig vis påvirker erhvervsvirksomheden hos de transportoperatører, der er etableret i Unionens geografiske periferi.
                  Endvidere blev foranstaltningerne i henhold til forordning (EU) 2020/1055, forordning (EU) 2020/1054 (1) og direktiv (EU) 2020/1057 (2) (om yderligere restriktioner for cabotagekørsel, køretøjets tilbagevenden til driftscentralen i etableringsmedlemsstaten inden otte uger, førerens tilbagevenden inden fire uger, forbuddet mod at tage den regulære ugentlige hviletid i køretøjets kabine og udstationering af førere) skabt som søjler i en integreret lovpakke, i hvilken sammenhæng alene en analyse af deres kumulerede virkninger kan illustrere deres faktiske indvirkning på transportmarkedet.
               
            
         (1)  Europa-Parlamentets og Rådets forordning (EU) 2020/1054 af 15.7.2020 om ændring af forordning (EF) nr. 561/2006, for så vidt angår minimumskravene for maksimal daglig og ugentlig køretid, minimumspauser samt daglig og ugentlig hviletid, og forordning (EU) nr. 165/2014, for så vidt angår lokalisering ved hjælp af takografer (EUT 2020, L 249, s. 1).
      
         (2)  Europa-Parlamentets og Rådets direktiv (EU) 2020/1057 af 15.7.2020 om fastsættelse af særlige regler med hensyn til direktiv 96/71/EF og direktiv 2014/67/EU om udstationering af førere i vejtransportsektoren og om ændring af direktiv 2006/22/EF, for så vidt angår håndhævelseskravene, og af forordning (EU) nr. 1024/2012 (EUT 2020, L 249, s. 49).